EPISTOLA XCIX. LAMBERTI AD DAIMBERTUM SENONENSEM ARCHIEPISCOPUM.
Honorabili domino et in veritate dilecto DAIMBERTO Dei ordinatione Senonensi archiepiscopo, LAMBERTUS sanctae Atrebatensis Ecclesiae servus inutilis, quod oculus non vidit, nec auris audivit, nec in cor hominis ascendit.
Chirothecas auro frixo honeste adornatas et manutergium, quae in servitium dignitatis vestrae vobis mittere curavimus, ut ea accepto suscipere dignemini humiliter exoramus. Bene valete, reverende Pater, et mei peccatoris in sanctis orationibus vestris, maxime autem ad mensam dominicam mementote, ut Deus pater misericordiarum et totius consolationis me peccatorem de lacu miseriae a luto faecis et de carcere hujus vitae misericorditer ad salutem educere dignetur.